***Les Sorcières de Salem*** (sh. *Vještice iz Salema*; njemački: ) je francusko-istočnonjemački crno-bijeli historijski film snimljen 1957. u režiji Raymonda Rouleaua. Predstavlja adaptaciju istoimene drame američkog književnika Arthura Millera, a koja je prikazivala stvarne događaje u Novoj Engleskoj krajem 17. vijeka, odnosno znamenita suđenja vješticama iz Salema. Protagonist, čiji lik tumači Yves Montand, je John Proctor, jedini član skupštine grada Salem koji se protivi planovima lokalnih bogataša na čelu sa zamjenikom guvernera Thomasom Danforthom (čiji lik tumači Raymond Rouleau) da se dodatno obogate na račun svojih siromašnih sugrađana. Radnja prikazuje kako bolest njegove supruge Elizabeth Proctor (koju tumači tadašnja Montandova supruga Simone Signoret) i zavođenje od strane sluškinje Abigail Williams (koju tumači Mylène Demongeot) pokreće tok događaja koji će dovesti do zloglasnog lova na vještice.

Originalna drama je bila zamišljena kao alegorija na makartističku histeriju, odnosno progone ljevičara u tadašnjim SAD. S obzirom na to, kao i da je i sam Miller kao deklarirani ljevičar završio pred zloglasnim Kongresnim odborom za antiameričku djelatnost, nije se mogla ekranizirati u SAD. Za nju se, međutim, zainteresirao Jean-Paul Sartre, ugledni francuski filozof i književnik, i po njoj napisao scenarij. On je ekraniziran u koprodukciji sa DEFA-om, državnim studijem tada komunističke Istočne Njemačke čiji su vlastodršci film shvatili kao priliku da u kontekstu Hladnog rata alegorijski kritiziraju SAD, a zajedno sa njima i cijeli Zapadni blok. Sartre, koji je bio deklarirani marksist, scenarij je pak obradio tako da se naglasak manje daje na kritiku lova na vještice i masovne histerije, a više na prikaz klasne borbe u Novoj Engleskoj.
Zbog toga se kasnije i sam Miller ogradio od filma. Tako eksplicitno politički sadržaj filma je u određenoj mjeri uticao na prijem filma među kritičarima u Zapadnom svijetu, pogotovo s obzirom što se film pojavio nedugo nakon Mađarskog ustanka čije je krvavo gušenje kod mnogih intelektualaca potaklo okretanje od komunizma odnosno samom filmu donijelo stigmu pro-sovjetske propagande. Usprkos tome, Signoret je dobila Nagradu BAFTA za najbolju glumicu.

Uloge
-----

* Simone Signoret ... Elizabeth Proctor
* Yves Montand ... John Proctor
* Chantal Gozzi ... Francy Proctor
* Mylène Demongeot ... Abigail Williams
* Alfred Adam ... Thomas Putnam
* Françoise Lugagne ... Jane Putnam
* Raymond Rouleau ... Thomas Danforth
* Pierre Larquey ... Francis Nurse
* Marguerite Coutan-Lambert ... Rebecca Nurse
* Jean Debucourt ... Samuel Parris
* Darling Legitimus ... Tituba
* Michel Piccoli ... James Putnam
* Gerd Michael Henneberg ... Joseph Herrick
* Yves Brainville ... John Hale
* Pascale Petit ... Mary Warren
* Véronique Nordey ... Mercy Lewis
* Jeanne Fusier-Gir ... Martha Corey
* Jean Gaven ... Peter Corey
* Aribert Grimmer ... Giles Corey
* Alexandre Rignault ... Samuel Willard
* Pâquerette (Marguerite Jeanne Martine Puech) ... Sarah Good
* Gérard Darrieu ... Ezekiel Cheever
* François Joux ... Sudac
* Sabine Thalbach ... Kitty
* Ursula Körbs ... Wollit
* Hans Klering ... Field

Vanjske veze
------------

* *The Crucible* na sajtu IMDb
* *The Crucible* na AllMovie-u ()
* *The Crucible* na Rotten Tomatoes-u ()
* *Die Hexen von Salem* on filmportal.de.
* *Die Hexen von Salem[*mrtav link*]* on cinema-leipzig.de.
* *Die Hexen von Salem* on defa.de.
* *Die Hexen von Salem* on umass.edu.
* *Die Hexen von Salem* on 2001.de.